
BIROUL PERMANENT
AL
CAMEREI DEPUTAȚILOR
Vă înaintăm, alăturat, raportul COMUN asupra propunerii legislative pentru completarea art.53 din Legea nr.273/2006 privind finanţele publice locale, trimis Comisiei pentru administraţie publică și amenajarea teritoriului și Comisiei pentru buget, finanțe și bănci pentru dezbatere în fond cu adresa nr. Plx. 423 din 18  mai 2015.

PREŞEDINTE,



PREŞEDINTE,
        Paul-Victor DOBRE 


 Viorel ȘTEFAN     

RAPORT COMUN
asupra propunerii legislative pentru completarea art.53 din Legea nr.273/2006 
privind finanţele publice locale

În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru administraţie publică şi amenajarea teritoriului și Comisia pentru buget, finanțe și bănci au fost sesizate spre dezbatere, în fond, în procedură obișnuită, cu propunerea legislativă pentru completarea art.53 din Legea nr.273/2006 privind finanţele publice locale,  trimisă cu adresa nr. Plx.423 din 18 mai 2015,  înregistrată cu nr.4c-6/216 din 18 mai 2015, respectiv cu nr.4c-2/507 din 18 mai 2015.
Potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din data de 12 mai 2015.

Consiliul Legislativ a avizat favorabil, cu observaţii şi propuneri, propunerea legislativă, conform avizului nr. 201 din 9 martie 2015.

Guvernul nu suține adoptarea propunerii legislative, conform punctului de vedere nr.4199/DRP din 15 mai 2015.

Comisia juridică, de disciplină și imunități a avizat negativ propunerea legislativă, conform avizului nr.Pl-x423/2015 din 3 iunie 2015.

Propunerea legislativă are ca obiect de reglementare introducerea alin.(3) la art.53 din Legea nr.273/2006 privind finanțele locale, cu modificările și completările ulterioare, în sensul ca administrațiile locale care au o populație mai mică de 50.000 de locuitori să poată solicita Guvernului alocarea de sume necesare de la bugetul de stat.
În conformitate cu prevederile art.61 și 63 din Regulamentul Camerei Deputaţilor, republicat, cu modificările și completările ulterioare, Comisiile au examinat propunerea legislativă mai sus menţionată și în ședințe separate.

Comisia pentru administrație publică și amenajarea teritoriului a examinat propunerea legislativă în ședința din 16 septembrie 2015.
Din numărul total de 22 de  membri ai Comisiei au participat la şedinţă 19 deputaţi.

Comisia pentru buget, finanțe și bănci a examinat propunerea legislativă în ședința din 22 septembrie 2015.
Din numărul total de 33 de  membri ai Comisiei și-au înregistrat prezența un număr de 33 deputaţi.

La dezbateri a participat în calitate de invitat, în conformitate cu prevederile art.54 şi 55 din Regulamentul Camerei Deputaţilor, republicat, cu modificările şi completările ulterioare, domnul Marin Cojoc - director în cadrul Ministerului Finanțelor Publice.

Cu ocazia dezbaterilor s-a constatat că potrivit prevederilor art.63 alin.(51) din Legea nr.273/2006, unitățile administrativ-teritoriale pot contracta/garanta împrumuturi pentru asigurarea prefinanțării și/sau cofinanțării proiectelor care beneficiază de fonduri externe nerambursabile de preaderare și postaderare de la Uniunea Europeană, care sunt exceptate de la prevederile art.63 alin.(4) din același act normativ, în ceea ce privește gradul de îndatorare al unităților/subdiviziunilor administrativ-teritoriale. Totodată, prin Ordonanța de urgență a Guvernului 2/2015 au fost adoptate o serie de măsuri în vederea asigurării contribuției proprii în cadrul proiectelor finanțate din fonduri europene, pentru plata corecțiilor financiare, dar și în cadrul programelor naționale, pentru evitarea unor blocaje financiare la nivelul administrației publice locale. De asemenea, s-a constatat că propunerea legislativă are influențe financiare asupra bugetului de stat prin majorarea cheltuielilor bugetare, implicit a bugetului general consolidat.

Față de cele prezentate, membrii Comisiilor au hotărât, cu unanimitate de voturi, respingerea propunerii legislative pentru completarea art.53 din Legea nr.273/2006 privind finanţele publice locale.

În raport de obiectul şi conţinutul său, propunerea legislativă face parte din categoria legilor ordinare.


PREŞEDINTE,



PREŞEDINTE,

        

       Paul-Victor DOBRE 

         Viorel ȘTEFAN     



SECRETAR, 



 SECRETAR,


          Radu BABUȘ


   Mihai-Aurel DONȚU


Sef serviciu, Sofia Chelaru






Sef serviciu, Giorgiana Ene
Consilier parlamentar, Nicoleta Toma





Consilier parlamentar, Luminița Ana Ghiorghiu

